**POROČILO O IZVAJANJU PROJEKTA DAVČNO OPISMENJEVANJE MLADIH V ŠOLSKEM LETU 2023/2024**

1. **Izvajanje predavanj v okviru projekta in izvedba evalvacije**

V šolskem letu 2023/2024 je že deseto leto potekalo izvajanje projekta Davčno opismenjevanje mladih. Vsem osnovnim in srednjim šolam v Sloveniji je bilo poslano povabilo za sodelovanje v projektu. V projekt se je prijavila 101 šola, kar je za 19% manj kot leto pred tem, ko se je prijavilo rekordno število 125 šol. Od 101 šol je bilo prijavljenih 45 osnovnih in 44 srednjih šol ter 12 osnovnih šol za izvedbe delavnic za otroke v 3. razredu osnovne šole. Skupno je bilo opravljenih 216 predavanj za osnovnošolce in srednješolce ter 28 delavnic za otroke v tretjem razredu osnovne šole. V tem šolskem letu za študente predavanj nismo izvajali.

Šolam smo ob prijavi ponovno omogočili, da so izbrale način, na katerega so želele, da potekajo predavanja oz. delavnice, in sicer so lahko izbirale med možnostmi izvedbe v živo v razredu in on-line. Prav vse izvedbe smo v tem šolskem letu ponovno izvedli le v živo, tako kot pred epidemijo.

Predavanja je v tem šolskem letu izvajalo 32 uslužbencev FURS – predavateljev. Vključenih je bilo 6.935 učencev in dijakov, kar je za 18% manj kot preteklo leto.

Kot vsako leto je bila tudi v tem šolskem letu evalvacija predavanj izvedena na spletni način preko pametnih telefonov z orodjem 1KA. Odziv mladih je bil dober, anketirali smo 6.399 mladih in 4842 vprašalnikov oz. 76% anketiranih je bilo ustreznih za analizo. Ker je potekalo izvajanje vseh predavanj v razredih, je ob prisotnosti predavatelja in učitelja odzivnost učencev na anketo visoka. Otrok v tretjem razredu osnovne šole ne anketiramo.

Podatki so v analizi razdeljeni na dve skupini: pod oznako DA so predstavljeni rezultati mladih, ki so poslušali predavanja in po tem odgovorili na anketni vprašalnik (77% vseh anket), in pod oznako NE t. im. kontrolna skupina, ki predstavlja odgovore mladih, ki predavanj niso poslušali (23% vseh anket). Primerjali smo podatke obeh skupin in tako merili učinek, ki ga je predavanje imelo na zavedanje mladih o pomenu davkov in s tem tudi na njihovo davčno pismenost.

1. **Predstavitev rezultatov evalvacije**
	1. **Starostna struktura udeležencev**

V analizo je bilo zajetih največ mladih v starostni skupini 16 – 18 let (48%), sledijo skupine v starosti do 14 let (31%), od 14 – 15 let (14%) in nato več kot 18 let (7%).

* 1. **Pomen besede »Davek«**

|  |  |  |
| --- | --- | --- |
| **Kaj za tebe pomeni beseda davek? (možnih je več odgovorov)** | **DA** | **NE** |
| Davek je obvezna denarna dajatev | 55 % | 55 % |
| Davek je obremenitev za državljane | 7 % | 13 % |
| Davek je pomemben za delovanje države | 36 % | 25 % |
| Davek je "ne bodi ga treba" | 2 % | 7 % |

Anketiranci so pri tem vprašanju lahko podali več odgovorov*.* Da je imelo predavanje pozitiven učinek, kažejo rezultati, ko primerjamo odgovore obeh skupin mladih, in sicer se je po poslušanju predavanja skoraj prepolovil delež tistih, ki menijo, da je davek le obremenitev za državljane, močno se je zmanjšal delež tistih, ki menijo, da je le »ne bodi ga treba«, povečal pa se je delež tistih, ki so po predavanju menili, da je davek pomemben za delovanje države.

**Grafični prikaz odgovorov**

* 1. **Ali ob nakupu vzameš račun?**

|  |  |  |
| --- | --- | --- |
| **Zakaj se ti zdi pomembno, da vzameš račun (možnih je več odgovorov)** | **DA** | **NE** |
| Da lahko z njim uveljavljam garancijo na izdelek ali storitev | 58 % | 70% |
| Ker doma zbiramo vse račune glede družinske potrošnje | 9% | 9 % |
| Da lahko staršem pokažem, da sem denar res porabil za tisto, kar je bilo dogovorjeno | 15 % | 23 % |
| Ker ga prodajalec lahko izbriše iz blagajne in ne plača davka | 20 % | 18 % |
| Ni pomembno jemati računa | 9 % | 16 % |

Po poslušanju predavanj se je malce povečal delež tistih, ki se zavedajo, da v primeru, da računa ne vzamejo, prodajalec le-tega lahko izbriše iz blagajne in s tem utaji davek. Se je pa po predavanjih pomembno zmanjšal delež mladih, ki menijo, da ni pomembno jemati računa. Sporočilo predavanja, da je izdajanje računa osnova za vplačilo ob prodaji zaračunanega davka v proračun, je doseglo svoj namen.

**Grafični prikaz odgovorov**

* 1. **Kdo naj plačuje davke?**

Anketiranci so pri tem vprašanju izbrali le enega izmed možnih odgovorov.

|  |  |  |
| --- | --- | --- |
| **Kdo naj po tvojem mnenju plačuje davke (samo 1 odgovor)** | **DA** | **NE** |
| vsi za vse svoje prihodke | 70 % | 59 % |
| samo tisti, ki so zaposleni | 14 % | 20 % |
| samo tisti z najvišjimi prihodki | 9 % | 10 % |
| samo podjetniki | 2 % | 3 % |
| nihče | 5 % | 9 % |

Pri mladih, ki so poslušali predavanja, je povečano zavedanje o pomenu plačevanja davkov na način, da naj jih plačujejo davek vsi za vse svoje dohodke. Pred predavanjem je tako menilo menilo 59 % mladih, po predavanjih pa kar 70 %. Prav tako se je po predavanjih skoraj prepolovil delež tistih, ki menijo, da davkov ne bi plačeval nihče in ostaja na podobnem deležu kot v preteklih letih (5%).

**Grafični prikaz odgovorov**

* 1. **Neplačevanje davkov**

Odgovori na to vprašanje kažejo na izboljšanje odnosa do plačevanja davkov po izvedenih predavanjih. Za 13 odstotkov se je povečal delež mladih, ki v neplačevanju davkov vidijo kaznivo dejanje in posledično jih tudi manj ocenjuje, da je to samo moralno sporno ali da je to le nepomemben prekršek. Precej se je po predavanjih zmanjšal tudi delež mladih, ki menijo, da z neplačevanjem davkov ni nič narobe.

|  |  |  |
| --- | --- | --- |
| **Kakšno je tvoje mnenje glede neplačevanja davkov (samo 1 odgovor)** | **DA** | **NE** |
| Je kaznivo dejanje | 71 % | 58 % |
| Je samo moralno sporno | 14 % | 19 % |
| Je nepomemben prekršek | 6 % | 9 % |
| S tem ni nič narobe  | 9 % | 14 % |

**Grafični prikaz odgovorov**

* 1. **Delovanje države brez plačevanja davkov**

|  |  |  |
| --- | --- | --- |
|  **Ali bi po tvojem mnenju lahko država delovala brez plačila davkov** | **DA** | **NE** |
| DA | 18 % | 27 % |
| NE | 82 % | 73 % |

Pri tem vprašanju se je delež mladih, ki menijo, da bi država lahko delovala brez davkov, po poslušanju predavanj znižal iz 27 na 18%, kar pa je še vedno precej visoka številka. V preteklih letih je bil ta delež nižji.

**Grafični prikaz odgovorov**

1. **Davčno opismenjevanje v prvi triadi osnovne šole**

Tudi v šolskem letu 2023/2024 smo izvajali modul za otroke v prvi triadi osnovne šole, saj so bile spet omogočene delavnice v živo v razredih. V te delavnice, ki trajajo 1 šolsko uro in potekajo na igriv način, je bilo vključenih 535 otrok.

1. **Zaključek**

Razmere za izvajanje projekta so bile v šolskem letu 2023/2024 primerne, saj so bile vse delavnice izvedene v živo, v razredih, kar je tako za predavatelje kot slušatelje veliko bolj ugodno.

Vsi programi bodo do naslednjega šolskega leta dopolnjeni oz. spremenjeni v delih, kjer je prišlo do vsebinskih sprememb (npr. spremembe pri načinu obdavčitve, davčnih stopnjah, davčnih olajšavah…), sicer pa novosti v programu za naslednje šolsko leto ne načrtujemo. Ostajajo torej vsebine:

* Modul za prvo triado osnovne šole v trajanju 45 minut
* Modul za tretjo triado osnovne šole v trajanju 90 minut
* Splošni modul za srednje šole v trajanju 90 minut
* Zahtevnejši modul za dijake in študente v trajanju od 90 do 135 minut (šola sama izbere trajanje).

Iz analize evalvacij in opravljene primerjave ter interpretacije rezultatov izhaja, da imajo predavanja zelo pozitiven učinek na mladostnike, bi si pa v posameznih segmentih želeli rezultate še izboljšati.. Delež sprememb v dojemanju pomena davkov za družbo kot celoto med mladimi, ki so poslušali predavanja in tistimi, ki ga niso, ostaja relativno stabilen, predavateljem tako s predstavitvijo tematike davkov uspe vplivati na odločitve pri izbiri odgovorov. Pri vseh zastavljenih vprašanjih se je v skupini, ki je poslušala predavanja, pozitivni odnos do pomena davkov za družbo povečal. Ocenjujemo, da imajo predavanja pozitiven vpliv na mlade, zmanjšujejo davčno nepismenost in mlade podučijo o pomembnosti plačevanja davkov ter o posledicah neplačevanja in izogibanja plačevanju davkov za celotno družbo. S tem predavanja prispevajo k dvigu davčne kulture osnovnošolcev, srednješolcev in študentov.

Pripravili:

Branka Nagode in

mag. Branka Hercog,

vodja projekta

Ljubljana, 16. 7. 2024